Parc Latham

Stadiwm chwaraeon yn nhref Y Drenewydd, Powys, ydy Parc Latham sy'n cael ei adnabod, am resymau nawdd, fel Paveways Parc Latham. Mae'n gartref i Glwb Pêl-droed Y Drenewydd ers y gêm agoriadol ar 21 Awst 1951 yn erbyn Aberystwyth.

Mae'r maes wedi ei enwi ar ôl George Latham, brodor o'r Drenewydd oedd yn gyn chwaraewr rhyngwladol Cymru ac yn hyfforddwr ar dîm Caerdydd pan enillodd yr Adar Gleision Gwpan FA Lloegr ym 1927.

Y stadiwm
Ym 1979 cafodd Parc Latham lifoleadau er mwyn caniatau'r clwb i geisio am y fraint o gynnal gemau ieuenctid rhyngwladol a chafodd Wrecsam wahoddiad i chwarae gêm o dan y llifoleadau newydd er mwyn dathlu'r datblygiad.

Cwblhawyd eisteddle newydd gyda 400 sedd yn ystod tymor 1997-98 er mwyn dod ag uchafswm torf y maes i 5,000 ac yn 2004 cafodd Y Drenewydd Drwydded Uefa ar gyfer cystadlu yng nghystadlaethau Uefa - y clwb cyntaf yn Uwch Gynghrair Cymru i sicrhau'r drwydded.

Yn 2013 cyhoeddodd y clwb eu bod wedi sicrhau arian gan Gymdeithas Bêl-droed Cymru i osod maes 3G ym Mharc Latham gyda'r maes yn cael ei osod mewn pryd ar gyfer tymor 2-14-15.

Mae'r stadiwm yn dal uchafswm torf o 5,000 ond ar gyfer gemau yng nghystadlaethau Uefa mae'n rhaid cyfyngu'r uchafswm i'r 1,420 sedd.

Gemau cofiadwy
Cafwyd y torf uchaf erioed ar Barc Latham ar 28 Ionawr 1956 mewn gêm yng Nghwpan Cymru wrth i 5,004 wylio Abertawe yn curo Y Drenewydd 9-4..

Mae Parc Latham wedi cynnal rownd derfynol Cwpan Cymru ar bedair achlysur, yn 2003-04, 2007-08, 2014-15 ac yn 2017-18 yn ogystal â phedair gêm yng nghystadlaethau Uefa.

Yn 2015-16 llwyddodd Y Drenewydd i sicrhau eu buddugoliaeth gyntaf erioed yn Ewrop wrth drechu Valletta o Malta yn Rownd Rhagbrofol Gyntaf Cynghrair Europa ar Barc Latham.

Gweler hefyd
 C.P.D. Y Drenewydd

Cyfeiriadau

Categori:Meysydd pêl-droed Cymru
Categori:Y Drenewydd